Gwede Mantashe in hospitaal vir Covid-19Gwede Mantashe (Foto: Twitter) Gwede Mantashe, minister van minerale hulpbronne en energie, is Maandagaand weens Covid-19 in die hospitaal opgeneem. Gwede en sy vrou, Nolwandle Mantashe, het ŉ week gelede positief getoets vir die nuwe koronavirus. Maroela Media het destyds berig dat Mantashe en sy vrou hulself onmiddellik geïsoleer het en dat hy van die huis af sou werk. Mantashe het ook opdrag gegee dat al die lede van sy private kantoor getoets word. “Minister Mantashe is vandag (Maandag) op aanbeveling van sy huisdokter in die hospitaal opgeneem om beter mediese hulp te ontvang,” het Phumla Williams, woordvoerder van die kabinet, in ŉ verklaring gesê. Mantashe se vrou sal steeds tuis selfisoleer. “Ons sal aanhou om die Mantashe-familie in hierdie tyd al ons ondersteuning te bied. Ons wens die minister en sy vrou ŉ spoedige herstel toe en is vol vertroue dat hulle Covid-19 sal oorwin,” het Williams gesê. Ander ministers wat positief getoets het, is die minister van verdediging, Nosiviwe Mapisa-Nqakula, wat sedertdien herstel het en die minister van arbeid, Thulas Nxesi.